CELEX: 32016D2232
Language: hr
Date: 2016-12-06 00:00:00
Title: Odluka Vijeća (EU) 2016/2232 od 6. prosinca 2016. o potpisivanju, u ime Unije, i privremenoj primjeni Sporazuma o političkom dijalogu i suradnji između Europske unije i njezinih država članica, s jedne strane, i Republike Kube, s druge strane

13.12.2016   
            
            
               HR
            
            
               Službeni list Europske unije
            
            
               LI 337/1
            
         ODLUKA VIJEĆA (EU) 2016/2232
   od 6. prosinca 2016.
   o potpisivanju, u ime Unije, i privremenoj primjeni Sporazuma o političkom dijalogu i suradnji između Europske unije i njezinih država članica, s jedne strane, i Republike Kube, s druge strane
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 31. stavak 1. i članak 37.,
   uzimajući u obzir Ugovor o funkcioniranju Europske unije, a posebno njegove članke 207. i 209. u vezi s člankom 218. stavkom 5. i člankom 218. stavkom 8. drugim podstavkom,
   uzimajući u obzir prijedlog Europske komisije i Visokog predstavnika Unije za vanjske poslove i sigurnosnu politiku,
   budući da:
   
               (1)
            
            
               Vijeće je 10. veljače 2014. ovlastilo Komisiju da otvori pregovore s Republikom Kubom o sporazumu o političkom dijalogu i suradnji.
            
         
               (2)
            
            
               Pregovori su uspješno završeni parafiranjem, 11. ožujka 2016., Sporazuma o političkom dijalogu i suradnji između Europske unije i njezinih država članica, s jedne strane, i Republike Kube, s druge strane („Sporazum”).
            
         
               (3)
            
            
               U članku 86. stavku 3. Sporazuma predviđena je njegova privremena primjena do njegova stupanja na snagu.
            
         
               (4)
            
            
               Sporazum bi stoga trebalo potpisati u ime Unije i djelomično privremeno primjenjivati, do završetka postupaka potrebnih za njegovo sklapanje.
            
         
               (5)
            
            
               Privremenom primjenom dijelova Sporazuma ne dovodi se u pitanje raspodjela nadležnosti između Unije i njezinih država članica u skladu s Ugovorima. Ona bi također trebala biti u skladu s naravi nadležnosti Unije, posebno u odnosu na pitanja iz dijela III. glava od IV. do VII. Sporazuma,
            
         DONIJELO JE OVU ODLUKU:
   Članak 1.
   Odobrava se potpisivanje u ime Unije Sporazuma o političkom dijalogu i suradnji između Europske unije i njezinih država članica, s jedne strane, i Republike Kube, s druge strane, podložno sklapanju navedenog Sporazuma.
   Tekst Sporazuma priložen je ovoj Odluci.
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.
   Članak 3.
   Do stupanja Sporazuma na snagu, u skladu s njegovim člankom 86. stavkom 3. i podložno obavijestima koje su u njemu predviđene, sljedeći dijelovi Sporazuma privremeno se primjenjuju (1) između Unije i Republike Kube, ali samo u mjeri u kojoj su njima obuhvaćena pitanja u nadležnosti Unije, uključujući pitanja u nadležnosti Unije za utvrđivanje i provedbu zajedničke vanjske i sigurnosne politike:
   
               —
            
            
               dijelovi od I. do IV.; i
            
         
               —
            
            
               dio V., u mjeri u kojoj su njegove odredbe ograničene na svrhu osiguravanja privremene primjene Sporazuma.
            
         Neovisno o prvom stavku ovog članka, sljedeći članci ne primjenjuju se privremeno:
   
               —
            
            
               članak 29.;
            
         
               —
            
            
               članak 35.;
            
         
               —
            
            
               članak 55. u mjeri u kojoj se odnosi na suradnju u pogledu pomorskog prometa;
            
         
               —
            
            
               članak 58.;
            
         
               —
            
            
               članak 71. u mjeri u kojoj se odnosi na sigurnost granica; i
            
         
               —
            
            
               članak 73. u mjeri u kojoj se odnosi na suradnju u pogledu nepoljoprivrednih oznaka zemljopisnog podrijetla.
            
         Članak 4.
   Ova Odluka stupa na snagu sljedećeg dana od dana donošenja.
   
      Sastavljeno u Bruxellesu 6. prosinca 2016.
      
         
            Za Vijeće
         
         
            Predsjednik
         
         P. KAŽIMÍR
      
   
   
      (1)  Glavno tajništvo Vijeća objavit će datum od kojeg će se Sporazum privremeno primjenjivati u Službenom listu Europske unije.